एक बार नौकरी करना शुरू करने के बाद पढ़ाई की ओर रुख करना मुश्किल हो जाता है, पर अपनी विशेषज्ञता और एक्सपोजर को लगातार बढ़ाने की इच्छा के चलते अभिनव सूद नौकरी के साथ-साथ पढ़ाई से भी जुड़े रहे। नौकरी में रहते हुए उन्होंने कई पोस्ट ग्रेजुएट कोर्स भी किए, पर एमबीए ने उनके पब्लिक रिलेशन और कम्युनिकेशन के कारोबार को ओर नजदीकी व बारीकी से सीखने में मदद की। अभिनव कहते हैं, ‘पापा सेना में ऑफिसर थे, इसलिए स्कूली शिक्षा मेरी अलग-अलग शहर में हुई। मैंने अपनी स्कूली शिक्षा केंद्रीय विद्यालय से की है। मैंने दिल्ली विश्वविद्यालय से इंग्लिश ऑनर्स में बीए की डिग्री ली। उसके बाद मैंने एक पीआर कंपनी में सेल्स टीम को जॉइन किया। नौकरी के साथ ही एडवरटाइजिंग एवं मार्केटिंग, ग्लोबल सेल्स एंड मार्केटिंग व जर्नलिज्म और मास कम्युनिकेशन में पोस्ट ग्रेजुएशन कोर्सेज किए। फिर, दिल्ली के इंटरनेशनल मैनेजमेंट इंस्टीटय़ूट से बिजनेस मैनेजमेंट में पोस्ट ग्रेजुएशन डिप्लोमा भी लिया, जो एमबीए के समकक्ष है। मैंने यह कोर्स पार्ट टाइम पाठय़क्रम के रूप में किया, क्योंकि उस समय मैंने अपनी पीआर एजेंसी का काम शुरू ही किया था। असल में उस समय मेरा शेडय़ूल बहुत ही कठिन हुआ करता था। मेरे लिए यह दौर सबसे अधिक चुनौती का था। एमबीए की पढ़ाई से मुझे अपने पब्लिक रिलेशन व कम्युनिकेशन के व्यवसाय को अधिक कौशल व प्रोफेशनल अप्रोच के साथ चलाने में मदद मिली।